שומריה (קיבוץ)

שׁוֹמְרִיָּה הוא קיבוץ צפונית-מזרחית ליישוב להבים, בצפון הנגב. הקיבוץ שייך למועצה אזורית בני שמעון. בשנת 2006 פינו המשפחות המעטות שנותרו במקום את הקיבוץ תמורת פיצויים והמקום שימש לשיכון חלק ממפוני היישוב עצמונה בגוש קטיף. בקיבוץ יש מעון, אולם ספורט, גנים, בית ספר לבנות, תלמוד תורה לבנים, ישיבה תיכונית וישיבה גבוהה. היסטוריה שומריה הוקם באוקטובר 1985. נציגי משרד הביטחון הגישו ערער על מיקומו של היישוב, בטענה שהשטח משמש את חיל האוויר כשטח אש. שם הקיבוץ "שומריה" נבחר כיוון שהוקם בשנה שבה צוינו 70 שנה לתחילת פעילותה של "השומר הצעיר". בפברואר 2006 קיבלו חברי הקיבוץ הקטן, שמנה 23 חברים (11 משפחות), את הצעת מנהלת סל"ע לפנות את הקיבוץ תמורת פיצויים של 1.75 מיליון שקל למשפחה, כדי שישמש לקליטת מפונים מגוש קטיף במסגרת תוכנית ההתנתקות. רוב המיועדים לעבור למקום היו מהיישוב עצמונה ומעט מהם, מכפר דרום. המעבר לשומריה נעשה ביוזמת אנשי עצמונה, שרצו להמשיך לעסוק בחקלאות, כפי שעשו בעצמונה. בעקבות ההסכם עברו למקום מפוני עצמונה, שהמתינו עד אז לפתרון, ובינתיים הקימו מאהל מחאה ומחנה מגורים מאולתר ליד נתיבות ("עיר האמונה"). ב-12 במרץ 2006 מסרו תושבי שומריה את הקיבוץ למפונים בטקס חגיגי. בדצמבר 2012 התחילו מפוני עצמונה לעבור מהקרווילות הזמניות לבתי הקבע. ב-2007 ניטע כרם זיתים גדול ליד היישוב עומר. ב-2008 ניטע כרם יין גדול בצמוד לקיבוץ (כארבעים אלף שתילים). הקיבוץ מגדל ירקות בחממות. ברפת הקיבוץ כשלוש מאות פרות חולבות ומכון חליבה. משנת ה'תשס"ה ועד שנת ה'תשע"ד כיהן הרב גבריאל קדוש כרב הקיבוץ. משנת ה'תשע"ה ועד התפטרותו בשנת ה'תשפ"א שימש הרב שמשון בריד, מתלמידי הרב צבי טאו, כרב הקיבוץ. בשנת ה'תשפ"ג נבחר הרב יאיר גלס מהישוב עלי (ר"מ בישיבת מעלה אליהו) לשמש כרב היישוב. מוסדות חינוך בקיבוץ גנים ובית ספר יסודי הכולל חטיבת ביניים. בשנת הלימודים תשס"ט הוקמה "הישיבה לצעירים שומריה" בראשות הרב ראובן נתנאל ובה כמאה תלמידים. בשנת הלימודים תשע"ט הוקמה ישיבה גבוהה בשם "נתיבות נריה" על שמו של הרב משה צבי נריה, בראשות הרב נתנאל והרב בועז איז'ק. בשנת 2015 עברו מפוני כפר דרום משומריה ליישוב הקבע נטע. מאז משמש מתחם הקרווילות שנבנה עבורם את הישיבה לצעירים, את הישיבה הגבוהה וכן בית הארחה. גלריה ראו גם שיקום מפוני גוש קטיף וצפון השומרון קישורים חיצוניים אתר האינטרנט הרשמי של שומריה קהילת שומריה (אורכב 10.06.2016 בארכיון Wayback Machine), באתר ועד מתיישבי גוש קטף שומריה, במרכז המידע לנגב ולגליל של תנועת אור ענת ברשקובסקי, "עיר האמונה": נשארים יחד, בדרך לפרק חדש, באתר ynet, 15 בפברואר 2006 ענת ברשקובסקי, קיבוץ שומריה העביר את המפתחות למפונים, באתר ynet, 12 במרץ 2006 מגורשי עצמונה עברו לקיבוץ שומריה, באתר ערוץ 7 אורי בינדר, הקיבוץ המיוחד, באתר nrg‏, 1 בספטמבר 2010 אלי אשכנזי, 5 שנים אחרי ההתנתקות, מתנחלים שפונו מגוש קטיף רוצים להצטרף לתנועה הקיבוצית, באתר הארץ, 26 בדצמבר 2010 מתנחלים בלבבות, כתבה בישראל היום, 1 ביולי 2011 בני טוקר, עצמונה בשומריה: הרפת רווחית - אל תפגעו בה, באתר ערוץ 7, 21 ביולי 2011 שומרייה (ישראל), דף שער בספרייה הלאומית הערות שוליים